Un bărbat din Iași a fost bătut de un individ într-o stație de autobuz. Victima a fost lăsată inconștientă
Un bărbat de 50 de ani a fost atacat de un tânăr în apropierea unei staţii de autobuz din Iași. Omul a fost bătut și s-a prăbușit, lovindu-se cu capul de o bordură.
Martorii i-au chemat în ajutor pe polițiștii care dirijau traficul în apropiere. Aceștia au găsit victima zăcând inconștientă.
În imaginile surprinse de camerele de supraveghere se vede cum agenții îi acordă primul ajutor rănitului, care apoi este preluat de ambulanţă şi transportat la spital.
Agresorul, în vârstă de 26 de ani, care a reușit să fugă de la fața locului, a fost prins după câteva ore și dus la audieri.
Anchetatorii au deschis un dosar penal și continuă cercetările.